Asociacija „Kitoks vaikas“. Autizmo spektro sutrikimą turinčių asmenų ir jų šeimų teisių atstovavimas

Projekto tikslas – didinti asociacijos galimybes profesionaliai atstovauti autizmo spektro sutrikimą turinčių asmenų ir jų šeimų interesus bei ginti šios visuomenės grupės teises, sudaryti daugiu sąlygų nariams dalyvauti visuomeniniame gyvenime, taip pat skatinti visuomenės vertybinių nuostatų kaitą, ugdyti toleranciją psichosocialinę negalią turintiems asmenims, didinant neįgaliųjų, jų šeimos narių ir visuomenės informuotumą.

Vykdant neįgaliųjų teisių gynimo veiklą, veiklos vykdymo metu numatytas nuolatinis, reguliarus neįgaliųjų teisių atstovavimo veiklų koordinatoriaus dalyvavimas valstybės institucijų darbo grupėse, probleminių situacijų analizė ir monitoringas, priimamų, koreguojamų ir esamų teisės aktų analizė, siūlymų ir rekomendacijų formulavimas. Koordinatorius dalyvauja Švietimo ir mokslo ministerijos, Sveikatos apsaugos ministerijos, Socialinės apsaugos departamento ir kitų susijusių įstaigų darbo grupių veikloje, atstovaujant autizmo spektro sutrikimą turinčių asmenų ir jų šeimų teises bei interesus; rengia siūlymus savivaldybių institucijoms. Taip pat projekte numatyta teikti teisinę pagalbą šeimoms dėl galimų neįgaliųjų teisių diskriminavimo atvejų. Numatytas tarpininkavimas analizuojant probleminę situaciją, susijusių dokumentų analizė, kreipimosi į teises pažeidžiančią įstaigą bei susijusias institucijas parengimas, šeimos atstovavimas.

Balandžio mėnesį asociacija vykdė švietėjišką veiklą „Balandis – autizmo supratimo mėnuo“, organizuota nacionalinio masto konferenciją, skirta supratimui apie autizmo spektro sutrikimą didinti, specialistų, dirbančių su šį sutrikimą turinčiais vaikais informuotumui gerinti, tolerancijai ir pozityvioms nuostatoms autizmo spektro sutrikimą turinčių asmenų ir jų šeimų atžvilgiu ugdyti.

Vykdant metodinės pagalbos veiklą gerinamos asociacijos narių vadybinės ir projektų rengimo kompetencijos, siekiant geriau atstovauti tikslinę grupę valstybinių institucijų lygmeniu teikiant pasiūlymus, dalyvaujant teisėkūros procese susijusiomis temomis; plėtojamos naujas iniciatyvos, prisidedama prie asociacijos strateginių tikslų formulavimo bei įgyvendinimo. Veiklos vykdymo metu numatyta surengti projektų rengimo, vadybinių įgūdžių tobulinimo seminarą asociacijos nariams.

Vykdant informacijos prieinamumo žmonėms su negalia skatinimo veiklą, rengiama informacija asociacijos „Kitoks vaikas“ internetiniame puslapyje aiškiai, konkrečiai ir susistemintai pateikiant informaciją tėvams apie pagalbos ASS turinčiam vaikui galimybes.

Veiklos vykdymo metu numatyta parengti periodinį leidinį – keturis autizmo spektro sutrikimą turinčių vaikų ir jų šeimų integracijos politikos analizės apžvalgas-trumpraščius. Leidinyje paprasta ir suprantama forma numatyta apžvelgti skirtingus ASS turinčių asmenų integracijos politikos aspektus, išanalizuoti problemines situacijas, pateikti gerosios praktikos pavyzdžius.